Cu cât urcă gradul de digitalizare, cu atât scad 
competențele cognitive ale elevilor. Scrisul de mână 
se uită, greşelile gramaticale devin normă 

Analizând rezultatele dezastruoase la simulările examenelor naţionale din 
acest an, prof. Nina Vasile explică, într-un articol publicat de EduPedu, că 
există mai mulţi factori care au dus la această situaţie, printre care 


fragmentarea anului şcolar în module şi digitalizarea excesivă. 


Prof. Nina Vasile subliniază că există anumite „discipline ce nu pot fi 
standardizate fără riscul de a se pierde rostul, calitatea şi miza educativă 
reală a lor”. Astfel, digitalizarea duce la o creştere a analfabetismului 


funcţional în rândurile elevilor, 


„Nu ştiu cum vor fi subiectele pentru bacalaureat, dar dacă s-a dorit 
corectarea digitală, cel mai probabil vor ieşi în evidenţă subiectele de la 
matematică unde exerciţiile, cu grade diferite de dificultate, dar cu 
rezultate precise, sunt uşor de verificat. În schimb, pentru limba şi 


literatura română tendinţa se păstrează pentru subiectele “de tocit” pentru 


că acestea presupun rezolvări standard care pot fi corectate fără 


subiectivitate. 


Oricât ar părea de neobişnuit la prima vedere, toceala la literatură nu vine 
din perioada comunistă, nici din inerția unor profesori acriţi de munca 
lor, ci dintr-o necesitate de standardizare a unor examene pe discipline ce 
nu pot fi standardizate fără riscul de a se pierde rostul, calitatea şi miza 
educativă reală a lor. Așadar, aşteptaţi-vă la această situaţie: cu cât mai 
multă digitalizare a examenelor, cu atât mai multă toceală şi implicit o 
creştere a analfabetismului funcţional în rândurile elevilor. Astfel, în mod 
paradoxal, cu cât urcă gradul de digitalizare, cu atât scad competențele 
cognitive ale elevilor: scrisul de mână se uită, greşelile gramaticale devin 
normă, povestirea şi gândirea în construcţii verbale sau scrise îşi pierd 
fluiditatea şi coerenţa, fiind reduse la reproducere mecanică. Iar asta 
devine un criteriu de notare pe care îl putem numi munca de a memora 


mecanic”, explică prof. Nina Vasile. 
L, 


Potrivit acesteia, elevii din ultimii ani sunt deja afectaţi de pasivitatea şi 
restrângerea gândirii active din cauza folosirii excesive a telefoanelor 
mobile, în realitate imposibil de oprit fără depozitarea lor separată în 


timpul orelor. 


„Pe de altă parte, pentru cine este atent, deja în ţările care au considerat 
digitalizarea un avans în educaţie, au revenit la reintroducerea orelor dar 
şi a evaluărilor aşa zis clasice. Pentru că s-au trezit în faţa unui gol imens 
de cunoaştere şi, culmea, a dificultății de adaptare la realitate; practic, 
aceşti tineri nu răspund cerinţelor reale pe piaţa muncii, deşi s-a muncit 
enorm tocmai la transformarea conţinuturilor “prea teoretice” la 
adaptarea lor viaţă. Practic, s-a eliminat atât de mult ponderea exersării 
teoretice în favoarea unor false aplicaţii, încât s-a uitat la ce foloseşte 
ideea, iar acea încântare şi strălucirea minţii pe care o dau descoperirea pe 
cont propriu, dar cu modele din lecturile cărților sau din manuale (care au 


devenit de prisos), sunt rare”, spune prof. Nina Vasile. 


Prof. Nina Vasile subliniază că structura pe cinci module a anului şcolar 
este „altă aberaţie a învățământului românesc actual, care nu se justifică și 


se dovedeşte un eşec.” 


„Şi deşi discuţia este mult mai complexă decât este posibil aici, doar am 
vrut să atrag atenţia, cu riscul de a fi strâmb văzută (şi participând eu 
însămi), la această altă aberaţie a învățământului românesc actual: 
structura pe cinci module a anului şcolar. Şi adaug; nu se justifică şi se 
dovedeşte un eşec! Mai ales pe fondul adaptării la provocările unei 
tehnologii încă incomplet echilibrate în dinamica eficienţei umane. S-ar 

putea spune: “intră oricine, scapă cine poate” în această nouă ispită a unui 
ucenic vrăjitor unde jucăria cu pricina (telefonul, tableta, calculatorul) 
devine aur doar pentru cine stăpâneşte puterea minţii exersată în lectura, 
scrierea, cunoaşterea teoretic-abstractă dar şi practică ce presupun 
inteligenţa activă; dar sunt dezastru pentru cine imită şi se preface precum 
actorul mediocru ce, fără să ştie mai nimic, interpretează roluri de 
specialişti. Unii dintre aceştia sunt deja sau devin profesori, de regulă cu 
rol doar de “facilitatori ai educaţiei”, dat fiind că internetul îi poate înlocui 
la nivel de cunoştinţe. Şi astfel suntem din nou în istoria formelor fără 


fond”, explică prof. Nina Vasile. 

